SKRIFTLIG FORESPØRGSEL E-3076/00

af Raffaele Costa (PPE-DE) til Kommissionen

(2. oktober 2000)

Om: EU-støtte til malkekvægsopdrættere

- I henhold til forordning (EF) nr. 1257/1999(1) yder Den Europæiske Union finansielle bidrag på op til 190 000 LIT pr. ha græsningsareal til opdrættere, som opdrætter deres eget kvæg, og som i mindst 180 dage om året sætter kvæget på græs frem for at holde det i stalde.

- Visse racer som f.eks. piemonte-kvæg er gradvis blevet erstattet med andre højtydende malkeracer (sortbroget og rødbroget malkekvæg).

- Disse racer egner sig dårligt til at græsse i varmen, navnlig på de lange, varme sommerdage i Sydeuropa.

- Bestemmelserne egner sig derimod godt for landene i Nordeuropa (f.eks. Frankrig, Nederlandene, Belgien og Tyskland), hvor kvæget takket være de klimatiske og miljømæssige forhold kan græsse i det fri.

- Nogle forslag til løsning af denne skævhed ville kræve en ændring af EU-bestemmelserne, således at opdrættere i alle medlemsstaterne kan nyde godt af denne støtte, også selv om dyrenes foder er afskåret og bringes ind i staldene.

- En forbedring af mælkens og de afledte produkters kvalitet skal ske via en stadig bedre ernæring af malkekvæget ved at øge dets indtag af græs og hø.

- Insisteren på, at kvæget skal opholde sig mindst 180 dage om året uden for stalden, er derfor et arbitrært krav, som også kunne virke fremmende på forsøg på svig.

Agter Kommissionen at overveje ovennævnte forslag, og hvilke foranstaltninger agter den at træffe for at gøre det muligt for alle europæiske kvægopdrættere på lige fod at nyde godt af de finansielle bidrag, som er fastsat i ovennævnte forordning, som på den ene side skal garantere bevarelsen af græsningsarealer og på den anden opnåelse af afledte produkter af bedre kvalitet?

(1) EFT L 160 af 26.6.1999, s. 80.

Svar afgivet på Kommissionens vegne af Franz Fischler

(6. november 2000)

Kommissionen finder det nødvendigt at præcisere, at der i henhold til Rådets forordning EF) nr. 1257/99 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(1) ikke ydes støtte til mælkeproduktion eller opdrættere af malkekvæg.

I henhold til samme forordning og navnlig de af artikel 22-24 omfattede miljøvenlige landbrugsforanstaltninger kan der derimod ydes støtte til landbrugere, som forpligter sig til i mindst fem år at sikre, at de med deres landbrugsproduktionsmetoder beskytter miljø og naturområder. Støtten til landbrugere til gengæld for miljøvenlig landbrugspraksis er baseret på indtægtstab og supplerende omkostninger forårsaget af forpligtelsen.

Støtten til miljøvenlige landbrugsforanstaltninger skal især anvendes til at forvalte lavintensive græsningsarealer. Nogle af medlemsstaternes programmer for udvikling af landdistrikter, som Kommissionen har godkendt, omfatter miljøvenlige landbrugspræmier for vedligeholdelse af græsgange i bjergene. Denne traditionelle opdrætsmetode består i at bevare husdyrene (køer, får og dyr af hestefamilien) på græsgangene i bjergene i en periode, der varierer kraftigt alt efter det område, hvor foranstaltningen gennemføres (80-180 dage), og lokalforhold. Denne meget udbredte praksis betragtes af alle som nødvendig for at bevare en miljømæssig ligevægt i bjergegne, hvis økosystemer er meget følsomme. Vedligeholdelse af græsgange i bjergområder medfører supplerende udgifter for landbrugerne, som derfor modtager en præmie, der i høj grad varierer efter det område, hvor foranstaltningen gennemføres, og de lokale forhold.

Det bør præciseres, at nævnte støtte ikke på nogen måde er en produktionsstøtte eller en direkte støtte til oksekødssektoren, som disse findes i de forskellige fælles markedsordninger.

I lyset af foranstående finder Kommissionen det ikke relevant at ændre den eksisterende lovgivning og tage hensyn til de argumenter, som det ærede medlem fremfører i sin forespørgsel.

(1) EFT L 160 af 26.6.1999.